溫江縣二瑞頌
作者：楊天惠
朝代：宋

paragraphs: 於皇御極，百志惟敘。
曰農而農，曰士而士。
爾安迺宮，爾寧迺畝。
恩詔數下，仁滂德膴。
農飽以歌，士喜式舞。
協氣從之，祥嘏如雨。
迺産嘉禾，以慶農扈。
迺降甘露，以幸士子。
其慶伊何，珠穗紛舉。
俾爾甌窶，戶有億秭。
其幸維何，雲液醲湑。
俾爾膏馥，濡及嬰孺。
維明明后，博臨下土。
相彼多禾，均此靈露。
道拜稽首，誕告奔走。
惠拜稽首，盱衡語語。
敢獻稗官，以贊矇瞽。